ஏபி டிவில்லியர்ஸ் கிரிக்கெட் உலகின் மந்திரச்சொல். கிரிக்கெட் உலகில் ஒவ்வொரு காலகட்டத்திலும் மிகச் சிறந்த வீரர்கள் உருவாகி உள்ளனர். அதில் ஒருவர்தான் தென் ஆப்பிரிக்காவின் ஏபி டிவில்லியர்ஸ். இவரை அதிரடி ஆட்டக்காரர் என அழைத்துதான் நாம் பார்த்திருப்போம். ஆம், அணிக்கு இக்கட்டான நிலைமை என்றால் 400 பந்துகளை சந்தித்து 30 ரன்கள் அடிக்கவும் தெரியும். அதிரடியாக விளையாட முடிவு செய்துவிட்டால் 30 பந்துகளில் சதம் அடிக்கவும் தெரியும். சூர்யாவின் ‘அஞ்சான்’படத்தில்‘நீ சாகணும்னாலும் அதை நான்தான் முடிவு செய்யணும்; நீ வாழும்னாலும் அதை நான்தான் முடிவு செய்யனும்’என வசனம் வரும். அந்த வசனம் யாருக்கு பொருந்துகிறதோ இல்லையோ ஏபி டிவில்லியர்ஸுக்கு பொருந்தும். இந்தப் பந்தை அடிக்க வேண்டும் என முடிவு செய்து விட்டால் அது எப்படிப்பட்ட பந்தாக இருந்தாலும் எல்லை கோட்டில்தான் போய் நிற்கும்.